
Ilmoitus 1/2008 kirkolliskokoukselle

Kirkkohallitus

Asianro 2008-00272

TALOUSARVIOEHDOTUKSET KIRKON KESKUSRAHASTON

VUODEN 2009 TALOUSARVIOON
Kirkolliskokouksen työjärjestys muutettiin marraskuussa 2005. Tarkastelun kohteina olivat mm. talousarvioaloitteet. Työjärjestyksen muutosta valmistellut toimikunta päätyi ehdottamaan sellaista käytäntöä, jossa kirkolliskokousedustajat saavat keväällä määräpäivään mennessä lähettää suoraan kirkkohallitukselle ehdotuksia talousarvioon otettavista määrärahoista. Kirkkohallitus ottaa talousarvioesityksessään kantaa kaikkiin näihin ehdotuksiin. Kevätistuntokaudella kirkkohallitus voi antaa kirkolliskokoukselle työjärjestyksen 44 §:n 1 momentin mukaisen kirjallisen ilmoituksen, jossa selostetaan Kirkon keskusrahaston taloudellista tilannetta ja todetaan kuluvan vuoden talousarvion toteutuma sekä kirkkohallituksen hyväksymät seuraavan vuoden talousarviokehykset. Samalla ilmoituksessa annetaan määräpäivä alustavien ehdotusten tekemiselle.

Edelleen on voimassa talousarvioaloitteita koskeva työjärjestyksen määräys. Kirkolliskokousedustaja voi syksyllä virallisen talousarvioaloitteen kautta tuoda kirkkohallitukselle tekemänsä ehdotuksen vielä oman foruminsa, kirkolliskokouksen, päätettäväksi, jos kirkkohallituksen ratkaisu ei tyydytä. Edustaja voi myös tehdä aloitteen kirkkohallituksen esitykseen sisältymättömän määrärahan ottamisesta talousarvioon tai esitykseen sisältyvän määrärahan muuttamisesta kuten ennenkin.

Kirkon keskusrahaston taloudellinen tilanne ja kuluvan vuoden

talousarvion toteutuminen

Kirkon keskusrahaston taloudellinen tilanne on edelleen vakaa. Vuoden 2007 tilinpäätös osoittaa 3,6 milj. euroa ylijäämää (talousarvio 40 000 euroa). Syitä ennakoitua parempaan tulokseen oli useita: joidenkin talousarvioon sisällytettyjen uusien projektien käynnistyminen viivästyi, osa suunnitelluista hankkeista voitiin toteuttaa arvioitua edullisemmin, tehokkaan kilpailutuksen ja tekniikan kehittymisen seurauksena on saavutettu pysyvää kustannussäästöä sekä eräiltä osin toimintaa on pystytty muutoin tehostamaan. Tilinpäätös on osa Kirkkohallituksen toimintakertomusta.

Kuluvan vuoden talousarvion mukainen tulos on -446 000 euroa. Keskusrahasto rahoittaa toimintansa pääosin seurakunnilta kerättävällä perusmaksulla laskennallisen kirkollisveron perusteella. Kunkin vuoden laskennallinen kirkollisvero saadaan jakamalla em. vuoden kirkollisverotulot em. vuoden tuloveroprosentilla. Vuoden 2008 perusmaksutuloksi arvioitiin 48,9 milj. euroa. Toteutuma on 49,0 milj. euroa.

Kirkon keskusrahaston vuoden 2008 talousarviossa seurakunta-avustuksiin on varattu yhteensä 12,4 milj. euroa. Tämä on 1,0 milj. euroa vähemmän kuin vuodelle 2007. Maaliskuussa 2008 tehdyn arvion perusteella avustukset jakautuvat eri avustuslajeihin seuraavasti:

Verotulojen täydennys + ylimäär. avustukset
1,8

Harkinnanvaraiset + ylimäär. avustukset
2,0

Yhdistymisavustukset
0,3

Rakennusavustukset
6,7

Muut avustukset
0,2

Yhteensä
11,0 milj. euroa

Mikäli em. arvio toteutuu, avustusmäärärahoja jää jakamatta 1,4 milj. euroa. Näin ollen on ennakoitavissa, että vuoden 2008 tulos tulee olemaan noin miljoona euroa ylijäämäinen.

Vuonna 2008 jakamatta jäävät avustusmäärärahat ovat käytettävissä vuonna 2009.

Kirkkohallituksen 26.03.2008 hyväksymät talousarviokehykset

Vuoden 2009 talousarvio ja vuosien 2009(2011 toiminta- ja taloussuunnitelma laaditaan kirkolliskokouksen hyväksymän vuosien 2008(2010 toiminta- ja taloussuunnitelman perusteella. Hyväksyttävä yleiskorotus on +3%.

Vuosille 2009(2011 ajoittuvat erityiset kehityshankkeet

1) Seurakuntien rakennemuutoksen tukeminen

Seuraavan kolmen vuoden aikana seurakuntien hallinnon ja toiminnan rakenteet ovat laajamittaisen, historiansa nopeimman muutoksen kohteena. Tämän kehityksen tukemiseen on varauduttava myös Kirkon keskusrahaston toiminta- ja taloussuunnitelmassa. Erityisesti vuoden 2009 talousarvioon on varattava riittävä määräraha seurakuntien yhdistymisavustuksiin. Tämän lisäksi koko kolmivuotiskauden ajan seurakuntien yhteistyöhankkeiden ja yhdistymisten valmistelun tukemiseen on syytä varata aiempaa enemmän varoja. Seurakuntien rakennemuutosta seuraava ohjausryhmä valmistelee esityksen tarvittavasta määrärahasta sekä sen jakautumisesta kirkon yhteisen toiminnan ja hiippakuntien kesken. On mahdollista, että esitetty määräraha ei sovi 3 %:n kehyskasvuun.

2) Kirkon uusi jäsentietojärjestelmä

Kirkon uuden jäsentietojärjestelmän eli ns. KITKE-hankkeen ohjelmistojen toimittajat valittiin vuoden 2007 aikana ja ohjelmistojen toteutusprojektit aloitettiin valittujen toimittajien kanssa vuoden 2007 lopussa. Jäsentietojärjestelmään liittyvä käyttövaltuushallinnan hankintakilpailu (osana ns. TYP-hanketta) on päättymässä ja sopimukset valittavien toimittajien kanssa tehdään keväällä 2008. Käyttöpalvelut kilpailutetaan vuonna 2008. Rakentaminen ajoittuu vuosille 2009(2011. Testaus, pilotointi ja käyttöönotto on vaiheittain vuosien 2009(2011 aikana. Suunnittelu ja rakentaminen vaativat eri vuosille kohdistuvia investointimäärärahoja, jotka tarkentuvat hankkeen aikana. Lisäksi suunnittelu ja rakentaminen sekä käyttöönotto, tuki ja ylläpito vaativat eri vuosille kohdistuvia ja hankkeen aikana tarkentuvia käyttötalousmenoja siten, että ne eivät sovi 3 %:n kehyskasvuun. Kirkon kokonaiskustannukset tulevat kuitenkin pienenemään nykyisestä ratkaisusta.

3) Kirkon yhteinen talous- ja palkkahallinnon palvelukeskus

Kirkkohallitus asetti vuoden 2006 lopussa työryhmän tekemään esiselvityksen kirkon talous- ja henkilöstöhallinnon ja niiden tietojärjestelmien kehittämisestä. Tämä ns. HeTa-työryhmä esitti vuodenvaihteessa 2007(2008, että kirkolle perustettaisiin yhteinen talous- ja palkkahallinnon palvelukeskus. Sen tehtävänä olisi tuottaa mm. seurakuntien ja kirkon keskushallinnon tarvitsemat kirjanpito- ja palkanlaskentapalvelut. Palvelukeskuksella olisi palvelutuotannon tarvitsemat tietojärjestelmät ja tarvittava määrä alueellisia toimipisteitä, joihin siirtyisi osaavaa henkilöstöä seurakunnista. Palvelukeskuksen tarkempi suunnittelu on päätetty tehdä vuoden 2008 aikana siten, että sen tuloksia käsitellään kirkkohallituksen täysistunnossa elo-syyskuussa 2008 mm. talousarviokäsittelyyn liittyen. Jos palvelukeskus perustetaan, sen suunnittelu ja rakentaminen vaativat eri vuosille kohdistuvia investointimäärärahoja, jotka tarkentuvat myöhemmin. Lisäksi suunnittelu ja rakentaminen sekä käyttöönotto, tuki ja ylläpito vaativat eri vuosille kohdistuvia ja hankkeen aikana tarkentuvia keskusrahaston käyttötalousmenoja siten, että ne eivät sovi 3 %:n kehyskasvuun.

4) Hengellinen elämä verkossa

Kirkon tietohallinnon johtoryhmä linjasi Tietoverkoissa toimiva kirkko -nimisessä tietohallintostrategian väliraportissa 1/2006, että hengellisen perustehtävän toteutuminen myös Internetissä on tieto- ja viestintätekniikan soveltamisen tärkein painopiste 2010-luvulle ulottuvalla strategiakaudella. Verkko on seurakunnille ja kirkolle uusi toimintaympäristö, ei pelkästään väline. Asiaa käsittelevä Hengellinen elämä verkossa -niminen esiselvitys valmistui 2.1.2007. Sitä tehnyt työryhmä haluaa rohkaista seurakuntien työntekijöitä sekä vapaaehtoisia olemaan entistä aktiivisemmin läsnä ja toimimaan jo olemassa olevilla keskustelufoorumeilla, yhteisöissä sekä vuorovaikutteisissa palveluissa. Työryhmän mielestä kirkon ja seurakuntien tulee luoda näiden lisäksi omia hengellisen elämän vuorovaikutteisia palveluita. Työryhmä esitti toimenpiteitä, joilla vahvistetaan seurakuntien työntekijöiden valmiuksia toimia verkkoympäristöissä sekä konkreettisia sisältöhankkeita. Niiden toteuttamisen resursointi ei sovi 3 %:n kehyskasvuun.

Toiminnan rahoittaminen

Kirkon keskusrahaston vuoden 2009 tulot määräytyvät verovuoden 2007 perusteella. Tällä hetkellä vuoden 2007 verotus ei ole valmistunut. Verotilitykset ovat kehittyneet seuraavasti:


Muutos 2005(2006
Muutos 2006-2007

Kirkollisvero
+4,7 %
+5,7 %

Yhteisövero
+6,8 %
+6,4 %

Yhteensä
+5,0 %
+5,8 %

Kirkon keskusrahasto rahoittaa toimintansa laskennallisen kirkollisveron perusteella perittävällä perusmaksulla. Kirkolliskokous vahvisti perusmaksun tasoksi vuodelle 2008  8,5 %.

Vuosien 2009(2011 toiminnan rahoittamisessa tavoite on, että perusmaksu on koko suunnitelmakauden korkeintaan 8,5 %. Vuonna 2009 pyritään jopa alhaisempaan maksutasoon.

Edellä kohdissa 2)–4) on kuvattu eräitä vuosille 2009(2011 ajoittuvia merkittäviä kaikkiin seurakuntiin kohdistuvia yhteisiä hankkeita. Erityisesti jäsentietojärjestelmän rakentamisen rahoittamisen osalta talousvaliokunta on mietinnössään 1/2006 todennut seuraavaa:

Keskusrahaston tase on vahva, ja se vahvistui edelleen vuonna 2005 (kuten myös vuonna 2007). Talousvaliokunnan näkemyksen mukaan aikaisemmilta vuosilta kertynyttä ylijäämää tulee käyttää uusiin hankkeisiin, jolloin ne eivät aiheuta painetta seurakuntamaksujen korottamiseen. Tällainen hanke on esimerkiksi suunnitteilla oleva koko kirkon uusi jäsentietojärjestelmä. Tämän hankkeen hyöty kohdistuu tasaisesti kaikkiin seurakuntiin, jotka ovat seurakuntamaksuin rahoittaneet aiemmilta vuosilta kertyneen ylijäämän. ( Vastaava periaate sopii myös HeTa ‑palvelukeskushankkeen ja Hengellinen elämä verkossa -suunnitelman toteuttamiseen. Käytännössä vuosien 2009(2011 talousarvioesitykset tulevat tuloslaskelmassa osoittamaan alijäämää näihin hankkeisiin varattujen määrärahojen verran. Alijäämän katteena on aikaisempien vuosien ylijäämä.

Alustavien ehdotusten tekemisen määräpäivä

Ehdotukset talousarvioon varattaviksi määrärahoiksi tulee toimittaa Kirkkohallitukseen maanantaina 2.6.2008 mennessä. Tällöin ehdotuksia on mahdollista valmistella riittävästi osana normaalia talousarvion valmisteluprosessia.

